b'\n_START_ARTICLE_\nKareivin\xc4\x97s\n_START_SECTION_\nIstorija\n_START_PARAGRAPH_\nKareivin\xc4\x97s egzistavo dar Romos imperijoje. Tuometin\xc4\x97se kareivin\xc4\x97se buvo viskas, ko kasdieniniame gyvenime reik\xc4\x97davo kareiviams. Kareivin\xc4\x97s tur\xc4\x97davo savo kep\xc4\x97jus, batsiuvius ir kitus reikalingus amatininkus._NEWLINE_Kareivin\xc4\x97s Europoje v\xc4\x97l atsirado XVII a. pabaigoje, kai atsirado nuolatin\xc4\x97 reguliari kariuomen\xc4\x97. Iki tol kareiviai b\xc5\xabdavo apgyvendinami paprastuose gyvenamuose pastatuose._NEWLINE_XVIII a. Pr\xc5\xabsijoje kareivin\xc4\x97se gyvendavo ir kari\xc5\xa1ki\xc5\xb3 \xc5\xa1eimos. XIX a. Vokietijos kareivin\xc4\x97se b\xc5\xabdavo apgyvendinami tik kareiviai. Kareivini\xc5\xb3 pastatai b\xc5\xabdavo keli\xc5\xb3 dyd\xc5\xbei\xc5\xb3, priklausomai nuo to, kokio dalinio (kuopos ar bataliono) kareiviai jame bus apgyvendinti. Da\xc5\xbenai batalion\xc5\xb3 kareivin\xc4\x97se kiekviena kuopa tur\xc4\x97davo savo auk\xc5\xa1t\xc4\x85, prie kurio laipt\xc5\xb3 b\xc5\xabdavo puskarininki\xc5\xb3 kambariai.\n_START_SECTION_\nGynybin\xc4\x97s kareivin\xc4\x97s\n_START_PARAGRAPH_\nGynybin\xc4\x97s kareivin\xc4\x97s\xc2\xa0\xe2\x80\x93 gynybai pritaikytos kareivin\xc4\x97s, kuri\xc5\xb3 konstrukcija u\xc5\xbetikrindavo apsaug\xc4\x85 nuo to meto apgulties artilerijos. Tai b\xc5\xabdavo 2\xe2\x80\x933 auk\xc5\xa1t\xc5\xb3 akmeniniai ar plytiniai pastatai su storomis sienomis ir skliautais, kuriose b\xc5\xabdavo numatyti artilerijos ugnies ta\xc5\xa1kai\xc2\xa0\xe2\x80\x93 kazematai 1\xe2\x80\x932 patrankoms su didel\xc4\x97mis ambraz\xc5\xabromis. Taikos metu ambraz\xc5\xabros b\xc5\xabdavo u\xc5\xbedengiamos skydais. Gynybines kareivines statydavo tvirtovi\xc5\xb3 tipo \xc4\xaftvirtinimuose, kur jos sudarydavo atskirus retran\xc5\xa1ementus ir reduitus. Tokios kareivin\xc4\x97s da\xc5\xbenai b\xc5\xabdavo statomos fort\xc5\xb3 gor\xc5\xbeose (gor\xc5\xbeos kareivin\xc4\x97s)._NEWLINE__NEWLINE_XIX a. pabaigoje atsiradus sunkiajai apgulties artilerijai \xc5\xa1is kareivini\xc5\xb3 tipas pasidar\xc4\x97 beprasmis.'